Enne festivali lõpetamist Tallinn Music Weeki esitluskontserdiga saab muuhulgas nautida Eesti Muusika Päevade kulminatsiooni - Eesti  Riikliku Sümfooniaorkestri ja mitmete ebatraditsiooniliste solistide kontserti Estonia Kontserdisaalis 25. märtsil kell 19. Esimest korda kõlavad Toivo Tulevi teos elektrikitarrile ja orkestrile (solist Tõnis Leemets) ning Märt-Matis Lille suurejooneline orkestriteos "Hara Hoto varemed", mis on kirjutatud pühendusega Eesti Riiklikule Sümfooniaorkestrile. Viimases teoses soleerivad löökpillimängija Vambola Krigul ja kandlemängija Kristi Mühling ning helilooja on orekstripartiisse kirjutanud mitmeid  ootamatusi. Märt-Matis Lill on oma teose esituseks instrumente otsinud ehituspoest ja mujaltki. Eestis saab esiettekande Erkki-Sven Tüüri Fagotikontsert (2003), mis on kirjutatud spetsiaalselt eesti fagotivirtuoos Martin Kuuskmannile. Kavas on ka Kristjan Kõrveri "Symphonism 12" (2009).